Borgtog vir Absa-werker, vriendin wat glo R103 miljoen steelXolela Masebeni Xolela Masebeni (30) en sy vriendin, Athembile Mpani (20), het Woensdag in die handelsmisdaadhof in Palm Ridge verskyn op aanklagte van diefstal, bedrog en geldwassery. Albei beskuldigdes is op borgtog van R50 000 elk vrygelaat en die saak is tot 14 Maart uitgestel vir verdere ondersoek. Masebeni, ’n spesialis-ingenieur by Absa, het na bewering tussen September en Desember verlede jaar meer as R103 miljoen by sy werkgewer gesteel en na ses verskillende rekeninge oorgeplaas, onder andere dié van sy medebeskuldigde en vriendin. Hul borgtogvoorwaardes behels onder meer dat hulle nie enige van die bates wat in hul beëdigde verklarings genoem word, mag verkoop of vernietig nie vir die doel van die borgtogaansoek. Masebeni is belet om Absa se persele te betree, en hy word ook nie toegelaat om toegang tot hul databasis of stoorstelsel te kry nie. Verder mag albei beskuldigdes nie die Oos-Kaap, waar hulle woon, verlaat sonder skriftelike toestemming van die ondersoekbeampte nie. Die beweerde bedrieglike transaksies is deur Absa se forensiese afdeling blootgelê en by wetstoepassingsowerhede aangemeld. Masebeni is op 19 Januarie deur die Valke in Komani (Queenstown) in hegtenis geneem en het die volgende dag in die Komani-landdroshof verskyn. Die saak is toe na die Palm Ridge-landdroshof oorgeplaas aangesien die beweerde misdaad in Sandton, ’n gebied binne die hof se jurisdiksie, plaasgevind het. Mpani is op 31 Januarie as ’n tweede beskuldigde bygevoeg.